
BOSNA I HERCEGOVINA 
FEDERACIJA BOSNE I HERCEGOVINE
POSAVSKI KANTON 
OPĆINSKI SUD U ORAŠJU 
Broj: 25 0 K 053603 21 Kps
Orašje, 13.05.2021. godine


U IME FEDERACIJE BOSNE I HERCEGOVINE

	Općinski sud u Orašju, sudac Marko Lukač, uz sudjelovanje zapisničara Janje Nedić, u postupku izdavanja kaznenog naloga, u kaznenom predmetu protiv optuženih S. P., sina M., iz V., ... , općina O. i D. P. sina M., iz V., ... , općina O., zbog kaznenog djela Prijevara pri glasanju iz članka 196 Kaznenog zakona Federacije Bosne i Hercegovine, po optužnici Kantonalnog tužiteljstva Posavskog kantona Orašje, broj T02 0 KT 0007726 20 od 26.04.2021. godine potvrđenoj dana 29.04.2021. godine, nakon saslušanja optuženika S. P. i D. P. donio je i objavio dana 13.05.2021. godine slijedeću 
 
P R E S U D U

OPTUŽENI: 

1. S. P., sin M. i majke S. r. V., rođen u B. B., općina B. B., sa prebivalištem u V., ... , općina O., rođen ... , po narodnosti Hrvat, državljanin BiH, JMBG: ... , bez zanimanja, neoženjen, bez djece, pismen, sa završenom osnovnom školom, vojsku nije služio, ne vodi se vojnoj evidenciji, nema imovine, uposlen u Odžaku u „PIMS“ d.o.o. Odžak elektro oprema, mjesečno ostvaruje plaću u iznosu od 685,00 KM, ranije neosuđivan, protiv istog se ne vodi postupak za drugo kazneno djelo,

2. D. P.A, sin M. i majke S. r. V., rođen u D., općina D., sa prebivalištem u V., ... , općina O., rođen ... , po narodnosti Hrvat, državljanin BiH, JMBG: ... , bez zanimanja, neoženjen, bez djece, pismen, sa završenom osnovnom školom, vojsku nije služio, ne vodi se u vojnoj evidenciji, nema imovine, uposlen u „PIMS“ d.o.o. Odžak metal profit, mjesečno ostvaruje plaću u iznosu od oko 600,00 KM, ranije neosuđivan, protiv istog se ne vodi postupak za drugo kazneno djelo,

k r i v  s u 

što su:	dana 15.11.2020.g. u P. M., općina O., prilikom održavanja lokalnih izbora za izbor načelnika općine i zastupnika u Općinskom vijeću, na biračkom mjestu u Osnovnoj školi P. M. br. …, svjesni da se ne nalaze na biračkom spisku u tom izbornom mjestu i da glasaju umjesto drugoga a što su i htjeli, nakon što su angažovani od strane M. A. koji ih je dovezao na izborno mjesto gdje ih je ispred škole sačekao M. Š., pa nakon što su im dali upute da glasaju za stranku HDZ i M. A. kao kandidata za vijećnika Općinskog vijeća Općine O. ispred te stranke zaokruživanjem broja …, …. I …. prethodno ih nagovorivši da je sve sređeno i da se nemaju šta bojati, pa su pri ulasku u prostoriju za glasanje M. Š. koji je vršio identifikaciju birača dali svoje osobne iskaznice i glasno rekli i to S. P. da se zove J. B. a D. P. da je M. H., a nakon toga glasali pod imenima J. B. i M. H. umjesto njih, nakon čega ih je M. A. odvezao kući, dakle, na izborima za institucije u Federaciji glasali umjesto drugog pod njihovim imenima, 
	čime su počinili kazneno djelo Prijevara pri glasanju iz članka 196 Kaznenog zakona Federacije Bosne i Hercegovine („Sl. novine Federacije BiH“ broj 36/03, 37/03, 21/04,69/04, 18/05, 42/10, 42/11, 54/14, 76/14, 46/16 i 75/17; dalje KZ FBiH) 

	pa Sud na temelju članka 7, 49 stavak 1, 60 stavak 2 i članka 62 stavak 1, 2 i 3 Kaznenog zakona Federacije BiH, a u svezi sa člankom 353 stavak 2 Zakona o kaznenom postupku Federacije BiH („Sl. novine Federacije BiH“ broj 35/03, 37/03, 56/03, 78/04, 28/05, 55/06, 27/07, 53/07, 9/09, 12/10, 8/13 i 59/14), izdaje KAZNENI NALOG u kojem optuženicima S. P. i D. P., zbog počinjenog kaznenog djela Prijevara pri glasanju iz članka 196 iz članka 196 KZ FBiH,  i z r i č e 
UVJETNU OSUDU

u kojoj optuženicima S. P. i D. P., za počinjeno kazneno djelo utvrđuje kaznu zatvora u trajanju od po 3 (tri) mjeseca, koja se neće izvršiti ako optuženi u roku od 1 (jedne) godine i 6 (šest) mjeseci ne učine novo kazneno djelo,
 
	 Na temelju članka 202 stavak 1, a u svezi sa člankom 199 stavak 2 točka «g» Zakona o kaznenom postupku Federacije BiH optuženici S. P. i D. P. su dužni da na ime naknade troškova kaznenog postupka plate paušal u iznosu od po 50,00 KM u roku od 15 dana od dana pravomoćnosti presude.

O b r a z l o ž e nj e

Kantonalno tužiteljstvo Posavskog kantona Orašje pod brojem T02 0 KT 0007726 20 od 26.04.2021.godine podnijelo je optužnicu protiv S. P., sina M., iz V., ... , općina O. i D. P. sina M., iz V., ... , općina O., zbog kaznenog djela Prijevara pri glasanju iz članka 196 KZ FBiH, te je ujedno stavilo zahtjev da Sud izda kazneni nalog u kojem će se optuženicima izreći uvjeta osuda u kojoj će im utvrditi kaznu zatvora u trajanju od po 3 (tri) mjeseca, koja se neće izvršiti ukoliko optuženici u roku od 1 (jedne) godine i 6 (šest) mjeseci ne učine novo kazneno djelo. 

	Sudac je razmotrio zahtjev za izdavanje kaznenog naloga i utvrdio da ne postoje razlozi za odbacivanje zahtjeva iz članka 351 stavak 1 ZKP-a FBiH. Optuženicima je navedenom optužnicom stavljeno na teret kazneno djelo za koje je propisano da se počinitelj toga djela može kazniti kaznom zatvora od 3 (tri) mjeseca do 5 (pet) godina, a zbog čega se može staviti zahtjev za izdavanje kaznenog naloga. Tužitelj je zatražio da se optuženicima izrekne uvjetna osuda i u kojoj će se utvrditi kazna zatvora u trajanju od po 3 (tri) mjeseca, koja se neće izvršiti ukoliko optuženici u roku od 1 (jedne) godine i 6 (šest) mjeseci ne učine novo kazneno djelo, a koja sankcija se može tražiti zahtjevom za izdavanje kaznenog naloga. 

Nakon razmatranja zahtjeva za izdavanje kaznenog naloga sudac je utvrdio da podaci iz optužnice i spisa kaznenog predmeta pružaju dovoljno osnova za izdavanje kaznenog naloga i da se prema tim podacima ne može očekivati izricanje neke druge kaznene sankcije ili mjere. Stoga se sudac složio sa zahtjevom za izdavanjem kaznenog naloga i dana 29.04.2021 godine potvrdio optužnicu.

	Prilikom saslušanja optuženika S. P. i D. P. dana 13.05.2021. godine, sudac je utvrdio da je ispoštovano pravo optuženika da ih zastupa branitelj, te da su optuženici razumjeli optužnicu i zahtjev tužitelja za izricanje kaznenopravnih sankcija.

	Na istom je ročištu tužitelj upoznao optuženike s sa sadržajem slijedećih dokaza: sa sadržajem zapisnika o ispitivanju osumnjičenog S. P. br. 02-2/5-1-03-3-3515/20 od 15.11.2020.godine PU Odžak, zapisnika o ispitivanju osumnjičenog S. P. br. T02 0 KT 0007726 20 od 19.04.2021. godine Kantonalnog tužiteljstva Posavskog kantona Orašje, zapisnika o ispitivanju osumnjičenog D. P. br. 02-2/5-1-03-3-3515/20 od 15.11.2020. godine PU Odžak, zapisnika o ispitivanju osumnjičenog D. P. br. T02 0 KT 0007726 20 od 19.04.2021. godine Kantonalnog tužiteljstva Posavskog kantona Orašje, zapisnika o saslušanju svjedoka M. J. br. 02-2/5-1-03-3-3515/20 od 15.11.2020. godine PU Odžak, zapisnika o saslušanju svjedoka M. J. br. T02 0 KT 0007726 20 od 27.01.2021. godine Kantonalnog tužiteljstva Posavskog kantona Orašje, zapisnika o saslušanju svjedoka A. M. br. 02-2/5-1-03-3-3515/20 od 15.11.2020. godine PU Odžak, zapisnik o saslušanju svjedoka M. M. br. 02-2/5-1-03-3-3515/20 od 15.11.2020. godine PU Odžak, zapisnika o saslušanju svjedoka M. Č. br. 02-2/5-1-03-3-3515/20 od 15.11.2020. godine, PU Odžak, zapisnika o saslušanju svjedoka I. I. br. 02-2/5-1-03-3-3515/20 od 15.11.2020. godine PU Odžak, zapisnika o saslušanju svjedoka D. A. br. 02-2/5-1-03-3-3515/20 od 15.11.2020. godine PU Odžak, zapisnika o saslušanju svjedoka B. Z. br. 02-2/5-1-03-3-3515/20 od 15.11.2020. godine PU Odžak, zapisnika o saslušanju svjedoka J. H. br. 02-2/5-1-03-3-3515/20 od 02.03.2021. godine PU Odžak, sa sadržajem odluke Centralne izborne komisije o raspisivanju i održavanju lokalnih izbora 2020.godine od 07. maja 2020.godine, tabele 1-Općinska vijeća u Federaciji BiH, sadržajem akta Centralne izborne komisije od 23.12.2020. godine, rješenja Općinskog izbornog povjerenstva Općine Odžak o imenovanju predsjednika i članova biračkih odbora i njihovih zamjenika od 06.10.2020. godine, zapisnika Centralne izborne komisije o radu Biračkog odbora dan uoči izbora za biračko mjesto …, (P. M.), sa sadržajem izvoda iz Centralnog biračkog spisa sa biračkog mjesta … Osnovna škola V. fotodokumentacije izvoda iz Centralnog biračkog spisa sa biračkog mjesta … Osnovna škola P.M, sa sadržajem akta PS Brod od 03.02.2021. godine o podacima iz kaznene evidencije za optuženog S. P., aka PU Doboj od 03.02.2021. godine o podacima iz kaznene evidencije za optuženika D. P., uvjerenja Porezne ispostave Odžak br. 13-2/2-45-1-220/21 od 04.02.2021.godine o imovnom stanju S. P. i uvjerenja Porezne ispostave Odžak br. 13-2/2-45-1-220/21 od 04.02.2021.godine o imovnom stanju D. P.. Na navedene dokaze optuženici nisu imali primjedbi te su izjavili da priznaju krivnju za počinjeno kazneno djelo i da prihvaćaju kaznenopravne sankcije predložene u optužnici. 

	Temeljem dokaza koje je tužitelj dostavio uz optužnicu Sud je izveo zaključak o dokazanosti činjeničnih navoda predmetne optužnice. 

	Naime, iz pismenih dokaza priloženih uz optužnicu jasno proizilazi da su dana 15.11.2020. godine održani lokalni izbori za izbor načelnika općine i zastupnika u Općinskom vijeću Odžak te da je jedno od biračkih mjesta bilo i u Osnovnoj školi u P.M. broj …. Nadalje, da su na navedenim izborima glasali i optuženi S. P. i D. P. proizlazi iz njihovih iskaza iz istrage. Tako optuženi S. P. u svojoj izjavi od 15.11.2020. godine navodi da je dana 15.11.2020. godine negdje oko 15,00 sati zajedno s bratom D. P. glasao na biračkom mjestu u V., da im je neposredno nakon glasanja prišao M. A. iz V. i pozvao ih u salu da ručaju i popiju piće, da im se M. A. obratio sa zahtjevom da odu skupa s njim u P.M., da izvade svoje lične karte i iste predaju prvoj osobi na biračkom mjestu te da kažu druga imena te da je sve to sređeno i da se ne trebaju bojati, da je njegovo bilo da kaže da se zove J. B. i da treba zaokružiti brojeve …, … i … na glasačkom listu za HDZ BiH, da ih je, nakon što ih je uvjerio, M. A. stavio u svoje vozilo i dovezao do škole u P.M., da je on u ruci držao svoju osobnu iskaznicu i predao je prvome iz komisije i rekao mu da se zove J. B., da je ta osoba glasno ponovila za njim to ime gledajući u njegovu osobnu iskaznicu, da je on dobio glasačke listiće te na njima zaokružio kako mu je rečeno, da je iste ubacio u glasačku kutiju, da mu je potom prišao mlađi muškarac koji se nalazio do kutije te od njega i njegovog brata tražio osobnu iskaznicu, da je on njemu predao tu osobnu iskaznicu, da je taj mlađi muškarac zatim otišao do osobe kojoj je on prethodno predao osobnu iskaznicu i koji je rekao da se zove J. B. te da je s njim nešto razgovarao. U svojoj izjavi od 19.04.2021. godine optuženi S. P. osim toga navodi da se on na spisku glasača u rubrici glasača potpisao imenom J. B., da on inače ne poznaje J. B. ili M. H. Gotovo istovjetno je u svojem iskazu iz istrage iskazivao i optuženi D. P. navodeći da je on trebao da kaže da se zove M. H. U svojoj izjavi iz istrage svjedok M. J. navodi da je bio član izborne komisije na biračkom mjestu u P.M. ispred stranke HDZ 1990 godine, da je bio raspoređen biti na glasačkoj kutiji i pomagati prilikom ubacivanja glasačkih listića, da je nešto prije 16,00 sati primijetio da u učionicu ulaze braća S. P. i D. P. koje on osobno poznaje, da su oni tom prilikom dali svoje iskaznice M. Š. koji je također bio član izborne komisije, da je on čuo kako su S. P. i D. P. rekli neka druga imena a ne svoja, da je M. Š. čitao imena M. H. i J. B., da su braća P. otišli do improviziranih kabina za glasanje, popunili glasačke listiće i ubacili ih u glasačku kutiju, da je on tada od D. P. zatražio osobnu iskaznicu a da je D. P. pokušavao istu sakriti u ruci, da je on iz D. P. ruke istrgnuo tu iskaznicu, stavio je na stol i glasno rekao da to nije osoba u čije ime je glasala, da je on potom A. M., koja je bila predsjednica biračkog mjesta, pojasnio uočenu nepravilnost nakon čega je A. M. nekoga nazvala telefonom. 

	Iz svega navedenog Sud je jasno zaključio da su optuženi S. P. i D. P. dana 15.11.2020. godine na biračkom mjestu u P.M., općina O. glasali umjesto J. B. i M. H. pod njihovim imenima, čime su počinili kazneno djelo Prijevara pri glasanju iz članka 196 KZ FBiH. 

Optuženici su predmetno kazneno djelo počinili u stanju ubrojivosti i sa izravnom namjerom. Bili su svjesni svojeg djela i htjeli su njegovo počinjenje.

Sud smatra da u konkretnom slučaju izvršenje kazne prema optuženicima S. P. i D. P. nije nužno radi ostvarenja kaznenopravne zaštite i da će i samo upozorenje uz prijetnju kaznom preventivno utjecati na druge da poštuju pravni poredak i ne čine kaznena djela, te spriječiti same optuženike da čine kaznena djela i utjecati na njihov preodgoj. Pri tome je uzeto u obzir da su optuženici priznali krivnju za počinjeno kazneno djelo, da su se pristojno vladali u tijeku ovog kaznenog postupka te da ranije nisu osuđivani. Otežavajućih okolnosti na strani optuženika Sud nije našao. Stoga je Sud optužnicama S. P. i D. P. izrekao uvjetnu osudu u kojoj im je utvrdio kaznu zatvora u trajanju po 3 (tri) mjeseca, koja se neće izvršiti ako optuženi u roku od 1 (jedne) godine i 6 (šest) mjeseci ne učine novo kazneno djelo. 

	Na temelju članka 202 stavak 1, a u svezi sa člankom 199 stavak 2 točka «g» Zakona o kaznenom postupku Federacije BiH, Sud je optuženike S. P. i D. P. zadužio da na ime naknade troškova kaznenog postupka plate paušal u iznosu od po 50,00 KM u roku od 15 dana od dana pravomoćnosti presude. 

NAPOMENA:
Presuda je pravomoćna dana 13.05.2021. godine, 
obzirom da su se stranke, nakon objave presude, 
odrekle prava na žalbu.


   Zapisničar										 S u d a c 
  Janja Nedić									    Marko Lukač


